钦定古今图书集成/明伦汇编/官常典/第506卷 > 刘文质
## 钦定古今图书集成/明伦汇编/官常典/第506卷 > 刘文质

按《宋史》本传：“文质，字士彬，保州保塞人，简穆皇后从
孙也。父审琦，虎牢关使，从讨李重进，战死。文质幼从
母入禁中，太宗授以左班殿直，迁西头供奉官、寄班
祗候。帝颇亲信之，数访以外事。尝谓内侍窦神兴曰：
‘文质朕之近亲，又忠谨，其赐白金百斤’。出为两浙走
马承受公事，擢西京左藏库副使、岢岚军使，赐金带”、
名马。徙知麟州，改麟府浊轮砦兵马钤辖。击蕃酋万
保，移走之。越河破契丹，拔黄太尉砦，杀获万计，赐锦
袍、金带，徙知庆州。李继迁入寇，文质将出兵，而官吏
不敢发库钱，乃以私钱二百万给军，士皆感奋，遂大
破贼。徙泽州，充麟州清远军都监，又破敌于枝子平。
咸平中，清远军陷，坐逗挠夺官，雷州安置。久之，起为
太子率府率、杭州驻泊都监。封泰山，以内殿崇班为
青、齐、淄、潍州巡检，进礼宾副使，石隰缘边同都巡检
使，徙秦州钤辖。建小落门，砦亲率士版筑。会李濬知
秦州，因就赐白金五百两。天禧中，知代州。先是，蕃部
获逃卒，给绢二匹、茶五斤，卒皆论死。时捕得百三十
九人，文质取二十九人，以赦后论如法，馀悉配隶他
州。再迁内园使、知邠州。数从曹玮出战，筑堡障。复徙
秦州钤辖，领连州刺史，再知代州，卒。厚赙其家。官子
三人。文质以简穆亲，又父死事故，前后赐予异诸将。
真宗尝问保塞之旧，文质上宣祖、太祖赐书五函，仁
宗亦以书赐之。然性刚，喜评刺短长，于贵近无所避，
故不大显。子十六人，涣、沪皆知名。